TNP คาดผลงาน Q2/59 ใกล้เคียง Q1/59 เหตุเป็นช่วงโลว์ซีซั่น
TNP คาดผลงาน Q2/59 ใกล้เคียง Q1/59 เหตุเป็นช่วงโลว์ซีซั่น
10 มิ.ย. 2559

นางอมร พุฒิพิริยะ รองกรรมการผู้จัดการ บริษัท ธนพิริยะ จำกัด (มหาชน) หรือ TNP  เปิดเผยว่า  แนวโน้มผลการดำเนินงานในช่วงไตรมาส 2/59 ทั้งรายได้และกำไรคาดว่าจะทำได้ใกล้เคียง กับไตรมาส 1/59 จากเป็นช่วงของโลว์ซีซั่นของธุรกิจ ขณะที่บริษัทจัดโปรโมชั่นเพื่อกระตุ้นยอดขายอย่างต่อเนื่อง เช่น โปรโมชั่นสะสมแสตมป์ คาดหวังจะช่วยหนุนยอดขายเติบโตขึ้นได้ราว 20%
อย่างไรก็ตาม บริษัทยังคงเป้าหมายรายได้ปีนี้จะเติบโตได้ราว 10-15% จากปีก่อนทำได้ 1,322 ล้านบาท จากการขยายสาขาเพิ่มขึ้นตามแผนโดยปีนี้จะเปิดสาขาใหม่จำนวน 3 สาขา ส่งผลให้ทั้งปีจะมีสาขาทั้งสิ้น 15 สาขา
“เรายังคงเป้ารายได้ปีนี้จะเติบโต  10-15% จากการขยายสาขาอย่างต่อเนื่อง โดยปีนี้วางแผนที่จะเปิด 3 สาขา โดยในช่วงครึ่งปีแรกเปิดไปแล้ว 1 สาขา ขณะเดียวกันยอดขายต่อสาขาเดิมที่มีอยู่ 15 สาขา ยังเติมโตต่อเฉลี่ย 2.2% ในทุกสาขา และยังมีแนวโน้มที่เติบโตต่อเนื่องอีกด้วย”นางอมร กล่าว
บริษัทยังคงดำเนินการขยายสาขาอย่างต่อเนื่อง โดนมีแผนขยายสาขาในปี 60 จำนวน 4 สาขา และภายใน 5 ปีจากนี้จะครอบคลุมอำเภอทั้งหมดในเชียงราย ที่มีจำนวนทั้งสิ้น 18 อำเภอ โดยในช่วงครึ่งหลังของปีนี้ยังเหลืออีกจำนวน 2 สาขา ซึ่งจะเปิดในปลายเดือน มิ.ย.นี้  1 สาขา คือ สาขาแม่ขะจาน อ.เวียงป่าเป้า และสาขาที่ 3 จะเปิดในไตรมาส 3/59 ที่ อ.เมือง วางงบลงทุนต่อสาขา 10-15 ล้านบาท
นอกจากนี้ บริษัทยังมีแผนปรับปรุงสาขาเดิมและคลังสินค้าที่ อ.แม่สาย โดยจะขยายพื้นที่ขายจากเดิม 200 ตารางเมตรเป็น 300 ตารางเมตร เพื่อรองรับลูกค้าที่เข้ามาใช้บริการเพิ่มขึ้นอย่างต่อเนื่อง ทั้งลูกค้าในพื้นที่และลูกค้าชายแดนจากเมียนมาร์ รวมทั้งสร้างคลังสินค้าบนพื้นที่ประมาณ 500 ตารางเมตร โดยใช้งบลงทุนประมาณ 5 ล้านบาท ซึ่งการเพิ่มพื้นที่ขายและคลังสินค้าจะช่วยให้สัดส่วนรายได้ของลูกค้าชายแดนเพิ่มขึ้นเป็น 10% จากเดิม 5%
ขณะที่ความคืบหน้าของศูนย์กระจายสินค้าแห่งใหม่บนเนื้อที่ประมาณ 10,000 ตารางเมตร ขณะนี้อยู่ระหว่างการก่อสร้างคาดว่าจะดำเนินการแล้วเสร็จในช่วงไตรมาส 4/59 ใช้งบลงทุน 150-200 ล้านบาท ซึ่งเป็นเงินที่ได้จากการระดมทุนไอพีโอ โดยจะสามารถรองรับการขยายสาขาได้ถึง 50 สาขา 